**Dôvodová SPRÁVA**

**B. Osobitná časť**

**K čl. I**

**K bodu 1**

V súvislosti s vypustením kompetencie Národného centra zdravotníckych informácií (ďalej len „národné centrum“) vydávať preukazy poistenca s elektronickým čipom sa navrhuje úprava obsahu údajovej základne. Obsahom údajovej základne tak nebudú údaje súvisiace s vydávaním preukazov poistenca s elektronickým čipom.

**K bodu 2 a 22**

Na účely získavania údajov v rámci zdravotníckej informatiky a štatistiky sa navrhuje vytvorenie nového Národného registra organizácií zaobchádzajúcich s liekmi. Obsahom tohto registra sú vybrané údaje o organizáciách zaobchádzajúcich s liekmi v súlade so zákonom č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov. Zoznam spracúvaných osobných údajov, účel ich spracúvania, okruh dotknutých osôb, účel poskytovania osobných údajov, zoznam osobných údajov, ktoré možno poskytnúť, a vymedzenie tretích strán, ktorým sa vybrané údaje poskytujú, je uvedený v navrhovanej časti C prílohy č. 1.

**K bodu 3**

Na účely budovania údajovej základne sa medzi registre, ktorých údaje používa národné centrum pri správe údajovej základne, dopĺňa register právnických osôb, podnikateľov a orgánov verejnej moci a register adries.

**K bodu 4**

Úprava názvoslovia národných zdravotných registrov.

**K bodu 5**

Navrhuje sa zmena v spôsobe prístupu osoby k údajom z elektronickej zdravotnej knižky cez Národný portál zdravia. V súlade s hlavným cieľom predloženého návrhu sa ustanovuje, že osoba pristupuje k údajom z elektronickej zdravotnej knižky cez Národný portál zdravia zadaním bezpečnostného osobného kódu po vložení občianskeho preukazu s elektronickým čipom do technického zariadenia slúžiaceho na autentizáciu a autorizáciu osoby. Ak ide o osobu, ktorá má vydaný doklad o pobyte s elektronickým čipom, tá pristupuje k údajom z elektronickej zdravotnej knižky cez Národný portál zdravia zadaním bezpečnostného osobného kódu po vložení svojho dokladu o pobyte s elektronickým čipom do technického zariadenia.

V súvislosti s vypustením elektronických preukazov poistenca sa vypúšťa poznámka pod čiarou k odkazu na príslušné ustanovenie zákona č. 580/2004 Z. z.

Legislatívno-technická úprava v súvislosti s vypustením certifikátu k občianskemu preukazu s elektronickým čipom.

**K bodom 6 až 9**

Rozširuje sa spôsob prístupu vymedzených zdravotníckych pracovníkov k vybraným údajom z elektronickej zdravotnej knižky pri osobách, ktoré nemajú rodné číslo. Zdravotnícky pracovník v takom prípade môže pristúpiť k údajom zadaním bezvýznamového identifikačného čísla do informačného systému. Bezvýznamové identifikačné číslo je číslo, ktoré prideľuje Úrad pre dohľad nad zdravotnou starostlivosťou a je potrebné pre evidenciu osôb v centrálnom registri poistencov. Ide o osoby zúčastnené na verejnom zdravotnom poistení, ktorým nebolo pridelené rodné číslo z Registra obyvateľov SR.

Zároveň sa v písmenách a) a d) ustanovenia rozširujú o psychológa so špecializáciou v špecializačnom odbore poradenská psychológia alebo pracovná a organizačná psychológia.

**K bodu 10**

Dopĺňa sa ustanovenie, na základe ktorého sa budú môcť vybrané údaje z elektronickej zdravotnej knižky poskytnúť aj posudkovému lekárovi Zboru väzenskej a justičnej stráže na účely prijímacieho konania, prieskumného konania a lekárskej posudkovej činnosti.

**K bodom 11 až 13**

Upravuje sa spôsob prístupu ošetrujúceho zdravotníckeho pracovníka k údajom osoby z elektronickej zdravotnej knižky.

Podľa § 5 ods. 7 sa údaje z elektronickej zdravotnej knižky v rozsahu ustanovenom v § 5 ods. 6 budú ošetrujúcemu zdravotníckemu pracovníkovi poskytovať po vložení občianskeho preukazu s elektronickým do technického zariadenia poskytovateľa zdravotnej starostlivosti, ak v jednotlivých ustanoveniach § 5 nie je ustanovené, že sa poskytujú na základe rodného čísla osoby, bezvýznamového identifikačného čísla alebo prostredníctvom identifikátora záznamu o odporúčaní lekára na špecializovanú ambulantnú zdravotnú starostlivosť.

Podľa § 5 ods. 8 dáva osoba súhlas na prístup zdravotníckeho pracovníka k údajom z elektronickej zdravotnej knižky vo väčšom rozsahu ako podľa § 5 ods. 6 a 7 potvrdením súhlasu prostredníctvom technického zariadenia poskytovateľa zdravotnej starostlivosti po vložení občianskeho preukazu s elektronickým čipom alebo dokladu o pobyte s elektronickým čipom do technického zariadenia poskytovateľa zdravotnej starostlivosti. Zároveň sa osobe dáva možnosť, aby svoj súhlas na prístup ošetrujúceho zdravotníckeho pracovníka k údajom z elektronickej zdravotnej knižky dávala vždy až zadaním bezpečnostného osobného kódu po vložení občianskeho preukazu s elektronickým čipom alebo dokladu o pobyte s elektronickým čipom do technického zariadenia poskytovateľa zdravotnej starostlivosti, nielen prostredníctvom technického zariadenia. Túto skutočnosť však musí osoba vopred pred poskytnutím zdravotnej starostlivosti vyznačiť v elektronickej zdravotnej knižke, ku ktorej môže osoba pristúpiť cez Národný portál zdravia.

V § 5 ods. 9 sa vymedzuje doba trvania súhlasu osoby s poskytnutím údajov z elektronickej zdravotnej knižky zdravotníckemu pracovníkovi. Ustanovuje sa, že súhlas trvá počas prítomnosti občianskeho preukazu s elektronickým čipom alebo dokladu o pobyte s elektronickým čipom v technickom zariadení poskytovateľa zdravotnej starostlivosti.

**K bodu 14**

Dopĺňa sa ustanovenie o poskytovaní spracúvaných údajov zo štatistických zisťovaní v zdravotníctve Ministerstvu financií SR na analytické účely.

**K bodu 15**

V súvislosti s vypustením preukazov poistenca s elektronickým čipom sa upravujú požiadavky na informačný systém poskytovateľa zdravotnej starostlivosti. Vypúšťa sa požiadavka zabezpečenia identifikácie a autentizácie prostredníctvom preukazu poistenca s elektronickým čipom.

**K bodu 16**

Navrhuje sa vypustenie úloh národného centra súvisiacich s vydávaním preukazov poistenca s elektronickým čipom.

**K bodu 17**

Navrhujú sa prechodné ustanovenia k zmenám v prístupe zdravotníckych pracovníkov k údajom z elektronickej zdravotnej knižky podľa v § 5 ods. 7 a 8.

Z dôvodu neúplnej penetrácie občianskych preukazov s elektronickým čipom sa navrhuje, aby do 31. decembra 2021 mal ošetrujúci zdravotnícky pracovník ustanovený v § 5 ods. 6 písm. b) a d) (teda lekár špecialista, liečebný pedagóg, logopéd a klinický psychológ) prístup k údajom osoby, ktorá nemá vydaný občiansky preukaz s elektronickým čipom alebo doklad o pobyte s elektronickým čipom, z elektronickej zdravotnej knižky v rozsahu ustanovenom v § 5 ods. 1 písm. b) prvého bodu, t. j. v rozsahu pacientskeho sumára, na základe písomného súhlasu osoby zadaním rodného čísla alebo bezvýznamového identifikačného čísla do informačného systému poskytovateľa zdravotnej starostlivosti. Prístup k záznamom o odporúčaní lekára na špecializovanú zdravotnú starostlivosť má tento zdravotnícky pracovník prostredníctvom identifikátora záznamu o odporúčaní lekára na špecializovanú zdravotnú starostlivosť. Ustanovujú sa náležitosti písomného súhlasu, z ktorého musí byť jednoznačné, kto súhlas poskytuje, komu sa súhlas dáva, rozsah a účel sprístupnených osobných údajov. Písomný súhlas osoby na prístup k elektronickým zdravotným záznamom z elektronickej zdravotnej knižky je súčasťou zdravotnej dokumentácie osoby.

Navrhuje sa, aby do 31. decembra 2021 mal zdravotnícky pracovník záchrannej zdravotnej služby pri zabezpečovaní neodkladnej zdravotnej starostlivosti prístup k zdravotným záznamom osoby v elektronickej zdravotnej knižke v rozsahu pacientskeho sumára zadaním rodného čísla alebo bezvýznamového identifikačného čísla do informačného systému poskytovateľa zdravotnej starostlivosti.

**K bodom 18 až 21 a 23 až 26**

Navrhuje sa spresnenie a doplnenie údajov vo vybraných národných zdravotných registroch a zisťovaniach udalosti charakterizujúcich zdravotný stav populácie.

V národnom registri zdravotníckych pracovníkov sa dopĺňa údaj – primárny kľúč záznamu zdravotníckeho pracovníka v registri. Primárny kľúč je taká položka, ktorá jednoznačne charakterizuje záznam. Slúži na rýchle vyhľadávanie, ale hlavne na tvorbu trvalých relácií medzi tabuľkami.

**K čl. II**

**K bodom 1 a 2**

Navrhuje sa, aby tak v prechodnom období, ako aj po zavedení plnej prevádzky ehealth sa nesprístupňovali elektronické zdravotné záznamy v elektronickej zdravotnej knižke osobe, ktorej sa poskytuje zdravotná starostlivosť nielen v špecializačnom odbore psychiatria a klinická psychológia, ale aj v špecializačných odboroch poradenská psychológia alebo pracovná a organizačná psychológia.

**K čl. III**

**K bodom 1 až 4 a 7 až 9**

Z dôvodu vypustenia inštitútu preukazu poistenca s elektronickým čipom je potrebné vykonať úpravy tak, aby zostalo zachované vydávanie európskeho preukazu poistenca, ako aj vydávanie preukazu poistenca pre tie osoby, ktoré nemajú vydaný občiansky preukaz s elektronickým čipom. Zároveň sa vypúšťajú prechodné ustanovenia upravujúce jednotlivé povinnosti príslušnej zdravotnej poisťovne súvisiace s vydávaním preukazov poistenca s elektronickým čipom.Formu preukazu poistenca bude určovať úrad pre dohľad nad zdravotnou starostlivosťou metodickým usmernením.

**K bodu 5 a 6**

Upravuje sa spôsob preukazovania osoby pri poskytovaní zdravotnej starostlivosti u poskytovateľa zdravotnej starostlivosti.

Poistenec, ktorý má vydaný občiansky preukaz s elektronickým čipom, sa preukazuje u poskytovateľa zdravotnej starostlivosti týmto občianskym preukazom, ktorý je zároveň povinný vložiť do technického zariadenia poskytovateľa zdravotnej starostlivosti počas vytvorenia príslušného zdravotného záznamu v elektronickej zdravotnej knižke.

Poistenec, ktorý má vydaný doklad o pobyte s elektronickým čipom, sa preukazuje u poskytovateľa zdravotnej starostlivosti týmto dokladom, ktorý je zároveň povinný vložiť do technického zariadenia poskytovateľa zdravotnej starostlivosti počas vytvorenia príslušného zdravotného záznamu v elektronickej zdravotnej knižke.

Poistenec, ktorý nemá vydaný občiansky preukaz alebo doklad o pobyte s elektronickým čipom, sa bude naďalej preukazovať preukazom poistenca.

Osobitné kategórie poistencov sa preukazujú pri poskytovaní zdravotnej starostlivosti preukazom poistenca s označením preukazu „EU“ alebo označením preukazu „P“.

Zároveň sa upravuje výnimka z povinnosti poistenca vkladať občiansky preukaz s elektronickým čipom alebo doklad o pobyte s elektronickým čipom do technického zariadenia poskytovateľa zdravotnej starostlivosti pri poskytovaní neodkladnej zdravotnej starostlivosti.

**K bodu 10**

Dopĺňa sa prechodné ustanovenie, podľa ktorého sa poistenec, ktorý už má vydaný občiansky preukaz s elektronickým čipom alebo doklad o pobyte s elektronickým čipom, pri poskytnutí zdravotnej starostlivosti u poskytovateľa zdravotnej starostlivosti do 31. decembra 2017 naďalej môže preukazovať preukazom poistenca, európskym preukazom alebo náhradným certifikátom, ak poskytovateľ zdravotnej starostlivosti nemá vydaný elektronický preukaz zdravotníckeho pracovníka a nepoužíva informačný systém, ktorý má overenie zhodyvydané národným centrom.

**K čl. IV**

**K bodu 1**

Upravujú sa úlohy príslušnej zdravotnej poisťovne pri vydávaní preukazu poistenca a európskeho preukazu poistenca.

**K bodu 2**

Vypúšťa sa ustanovenie upravujúce náklady príslušnej zdravotnej poisťovne súvisiace s doručením preukazu poistenca s elektronickým čipom.

**K bodu 3**

Navrhuje sa doplnenie údajov v registri zdravotníckych pracovníkov vedenom Úradom pre dohľad nad zdravotnou starostlivosťou.

**K bodu 4**

Dopĺňa sa povinnosť Ministerstvu vnútra SR poskytovať národného centru a zdravotným poisťovniam údaje o osobách, ktorým už boli vydané občianske preukazy s elektronickým čipom a o osobách, ktoré majú vydaný doklad o pobyte s elektronickým čipom.

**K bodu 5**

Dopĺňa sa prechodné ustanovenie, aby z dôvodu, že v prechodnom období nie sú všetci poskytovatelia pripojení do národného zdravotníckeho informačného systému, mohla príslušná zdravotná poisťovňa do 31. decembra 2017 vydať preukaz poistenca aj tomu poistencovi, ktorý už má vydaný občiansky preukaz s elektronickým čipom alebo doklad o pobyte s elektronickým čipom.

**K čl. V**

**K bodu 1**

Navrhuje sa, aby v prípade vydania povolenia na poskytovanie lekárenskej starostlivosti v nemocničnej lekárni, ktoré vydáva ministerstvo zdravotníctva, boli údaje poskytnuté samosprávnemu kraju.

**K bodom 2 až 4**

Úprava príslušných ustanovení zákona v rámci poskytovania lekárenskej starostlivosti v súvislosti s vypustením preukazov poistenca s elektronickým čipom.

**K čl. VI**

V nadväznosti na predchádzajúce novelizácie zákona č. 153/2013 Z. z. a súvisiacich zákonov sa navrhuje účinnosť jednotlivých ustanovení návrhu zákona na 1. marec 2017, 1. máj 2017, 1. jún 2017 a 1. január 2018.

V Bratislave, 3. novembra 2016

**Robert Fico v. r.**

predseda vlády

Slovenskej republiky

 **Tomáš Drucker v. r.**

 minister zdravotníctva

 Slovenskej republiky